รัฐบาลไทย-ข่าวทำเนียบรัฐบาล-‘รมช.มนัญญา’ สั่งเข้มกรมวิชาการเกษตร ลุยตรวจผลผลิตส้มโอส่งออกป้องปัญหาสวมสิทธิ์ GAP พบล้ง จ.พิจิตร สวมสิทธิ์กว่า 20 ตัน สั่งสกัดระงับส่งออกไปจีนทันที
วันศุกร์ที่ 18 มีนาคม 2565
‘รมช.มนัญญา’ สั่งเข้มกรมวิชาการเกษตร ลุยตรวจผลผลิตส้มโอส่งออกป้องปัญหาสวมสิทธิ์ GAP พบล้ง จ.พิจิตร สวมสิทธิ์กว่า 20 ตัน สั่งสกัดระงับส่งออกไปจีนทันที
‘รมช.มนัญญา’ สั่งเข้มกรมวิชาการเกษตร ลุยตรวจผลผลิตส้มโอส่งออกป้องปัญหาสวมสิทธิ์ GAP พบล้ง จ.พิจิตร สวมสิทธิ์กว่า 20 ตัน สั่งสกัดระงับส่งออกไปจีนทันที
รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์ เปิดเผยว่า ในช่วงฤดูกาลส่งออกผลไม้ของทุกภาคได้กําชับให้กรมวิชาการเกษตรเข้มงวดตรวจสอบและเฝ้าระวังปัญหาการนําผลไม้มาสวมสิทธิ์เป็นผลไม้ไทและสวมใบรับรอง GAP เพื่อส่งออกไปประเทศที่ 3 เนื่องจากจะส่งผลกระทบต่อเกษตรกรในประเทศและอาจทําให้มีแมลงศัตรูพืชกักกันที่ไม่เคยมีในประเทศติดเข้ามาแพร่ระบาดภายในประเทศ โดยสถานการณ์ล่าสุด ได้รับรายงานจากกรมวิชาการเกษตร ว่า ได้ระงับการส่งออกส้มโอที่โรงงานคัดบรรจุแห่งหนึ่ง ที่ตําบลโพธิ์ประทับช้าง อําเภอโพธิ์ประทับช้าง จังหวัดพิจิตร เนื่องจากนําส้มโอจํานวนหนึ่งมาสวมสิทธิ์ใบรับรอง GAP เตรียมส่งออกไปจีนจึงได้สั่งการให้กรมวิชาการเกษตรเข้มงวดตรวจสอบผลผลิตส้มโอที่จะส่งออกเพิ่มขึ้นโดยเฉพาะการตรวจสอบปริมาณผลผลิตที่ขออนุญาตส่งออกว่าสัมพันธ์กับพื้นที่แปลง GAP หรือไม่
นายระพีภัทร์ จันทรศรีวงศ์ อธิบดีกรมวิชาการเกษตร กล่าวว่า ได้มอบหมายให้สํานักวิจัยและพัฒนาการเกษตรเขตที่ 2 จ.พิษณุโลก (สวพ.2) ซึ่งเป็นหน่วยงานในส่วนภูมิภาคของกรมวิชาการเกษตร ดําเนินการตรวจโรงคัดบรรจุส้มโอในพื้นที่จังหวัดพิจิตรเพื่อตรวจสอบปริมาณผลผลิตที่ทําการส่งออกป้องกันการนําผลผลิตที่ไม่ผ่านการรับรองแหล่งผลิต GAP มาสวมสิทธิ์ รวมทั้งป้องกันการลักลอบนําเข้าส้มโอจากประเทศเพื่อนบ้านมาสวมสิทธิ์เป็นส้มโอไทยแล้วส่งออกไปประเทศจีน ซึ่งได้รับรายงานจากนางสาวฉันทนา คงนคร ผอ.สวพ 2 ว่า จากการลงพื้นที่สุ่มตรวจโรงคัดบรรจุส้มโอในจังหวัดพิจิตรจํานวน 3 โรง พบข้อสังเกตในโรงคัดบรรจุผลไม้ส่งออกจํานวน 1 โรง ที่ ตําบลโพธิ์ประทับช้าง อําเภอโพธิ์ประทับช้าง จังหวัดพิจิตร มีผลผลิตส้มโอเตรียมส่งออกจํานวน 22.15 ตัน ซึ่งจากการตรวจสอบของเจ้าหน้าที่พบว่าเป็นส้มโอที่เป็นผลผลิตมาจากแปลงGAP จํานวน 1.30 ตัน ส่วนที่เหลืออีกจํานวน 20.85 ตัน เป็นผลผลิตที่นํามาสวมสิทธิ์แปลง GAP จึงไม่อนุญาตให้นําส้มโอที่สวมสิทธิ์ใบรับรอง GAP จํานวนดังกล่าวส่งออกไปจีน
จากการตรวจสอบพบว่า ตามฐานข้อมูลทะเบียนเกษตรกรที่ขึ้นทะเบียนไว้กับกรมส่งเสริมการเกษตร มีพื้นที่ปลูกส้มโอที่ให้ผลผลิตแล้ว จํานวน 14,705 ไร่และมีผลผลิตทั้งหมด 18,510 ตัน และจากฐานข้อมูลการรับรองแหล่งผลิต GAP พืช ของกรมวิชาการเกษตร มีพื้นที่ที่ผ่านการรับรองแหล่งผลิต GAP ส้มโอ จํานวน 484 ราย 713 แปลง 6,359 ไร่ และคาดการณ์ปริมาณผลผลิต 2,986 ตัน มีโรงคัดบรรจุส้มโอที่ขึ้นทะเบียนโรงงานผลิตสินค้าพืชกับกรมวิชาการเกษตรทั้งหมด 11 โรง มีปริมาณผลผลิตที่ได้ตรวจสอบข้อมูลเลขทะเบียนสวน GAP เพื่อการส่งออก ตั้งแต่เดือนตุลาคม 2564 ถึงปัจจุบัน จํานวน 3,649 ตัน ซึ่งปริมาณการส่งออกสูงที่สุดในช่วงเดือนมกราคม - มีนาคม 2565 ปริมาณ 2,655 ตัน
“เพื่อให้การส่งออกส้มโอไทยไปประเทศจีนเป็นส้มโอที่ได้มาตรฐาน GAP ตามที่ประเทศคู่ค้ากําหนด จึงได้กําชับให้ สวพ. 2 แจ้งเจ้าหน้าที่ในพื้นที่เพิ่มความเข้มงวดตรวจสอบผลผลิตที่จะทําการส่งออกโดยตรวจสอบปริมาณการส่งออกว่ามีความสัมพันธ์กับการรับรองแหล่งผลิต GAP พืชหรือไม่ เนื่องจากส้มโอจัดเป็นสิ่งต้องห้ามตามประกาศกระทรวงเกษตรและสหกรณ์ และตามพระราชบัญญัติกักพืชพ.ศ.2507ซึ่งการนําเข้าหรือนําผ่านต้องผ่านการวิเคราะห์ความเสี่ยงศัตรูพืชก่อนจึงจะสามารถนําเข้าหรือนําผ่านมาในราชอาณาจักรได้ เพื่อรักษาภาพลักษณ์คุณภาพสินค้าผลไม้ของไทยตามข้อสั่งการของ รมช.มนัญญา ไทยเศรษฐ์ รัฐมนตรีช่วยว่าการกระทรวงเกษตรและสหกรณ์” อธิบดีกรมวิชาการเกษตร กล่าว